กลต.ยันหนุนเอ็มโพยี่ช๊อยส์
กองทุนสำรองเลี้ยงลงทุนกว้างตอบโจทย์ได้ดีกว่าลงทุนเดียว
18 ส.ค. 2554

กองทุนสำรองเลี้ยงลงทุนกว้างตอบโจทย์ได้ดีกว่าลงทุนเดียว
ก.ล.ต.ยันหนุนหน่วยงานตั้งกองทุนสำรองเลี้ยงชีพที่มีทางเลือกในการลงทุนแก่สมาชิกได้หลากหลาย เชื่อตอบโจทย์ได้ดีกว่ากองทุนมีนโยบายลงทุนเดียว
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต. สนับสนุนบริษัทและหน่วยงานต่างๆ ให้จัดตั้งกองทุนสำรองเลี้ยงชีพที่ให้สมาชิกมีทางเลือกในการลงทุน (Employee’s Choice) เพื่อสามารถเลือกนโยบายการลงทุนที่เหมาะสมกับแต่ละบุคคล 
ทั้งนี้ สิ้นปี 2553 มีนายจ้างที่จัดให้มี Employee’s Choice จำนวน 1,765 ราย คิดเป็น 17.7% ของนายจ้างทั้งหมด เพิ่มขึ้น 34.5% จากปีก่อนหน้า โดยกองทุนหลายนโยบายการลงทุนเพิ่มขึ้นเป็น 75 กองทุน หรือคิดเป็น 16% ของกองทุนทั้งหมด เทียบกับปีก่อนหน้าที่มีจำนวน 41 กองทุน หรือคิดเป็น 8% ของกองทุนทั้งหมด
ขณะเดียวกันภาพรวมของกองทุนสำรองเลี้ยงชีพขยายตัวขึ้นอย่างชัดเจน โดย ณ สิ้นปี 2553 จำนวนนายจ้างที่มีกองทุนสำรองเลี้ยงชีพมี 9,975 ราย เพิ่มขึ้น 6.4% จากปีก่อนหน้าและจำนวนสมาชิกกองทุนมีจำนวน 2.1 ล้านคน เพิ่มขึ้น 7.3% ส่วนเงินสะสมและเงินสมทบที่นำส่งเข้ากองทุนปรับเพิ่มขึ้น 2.4% เทียบกับที่เคยปรับลดลง 27.1% ในปีที่ผ่านมา ในขณะที่จำนวนกองทุนสำรองเลี้ยงชีพเมื่อสิ้นปี 2553 ลดลง 34 กองทุน เหลือจำนวน 469 กองทุน เนื่องจากมีการยุบกองทุนที่มีนโยบายการลงทุนเดียวและเข้าร่วมกองทุนที่มีหลายนโยบายการลงทุน (Master Fund)
“บริษัทและหน่วยงานประกอบด้วยพนักงานหลากหลายวัยที่มีความต้องการผลตอบแทนจากการลงทุนและความสามารถในการรับความเสี่ยงแตกต่างกัน การมีกองทุนสำรองเลี้ยงชีพที่ให้ทางเลือกในการลงทุนย่อมตอบโจทย์ให้แก่สมาชิกได้ตรงกว่าการมีกองทุนที่มีนโยบายการลงทุนเดียว เพื่อให้สามารถบริหารเงินออมที่จะไว้ใช้ในยามเกษียณอายุได้อย่างมีประสิทธิภาพ” นายธีระชัย กล่าว
ก่อนหนานี้มีข่าวออกมาว่า ก.ล.ต.แสดงความเป็นห่วงกรณีที่บริษัทหลักทรัพย์จัดการกองทุน (บลจ.) ตั้งกองทุนสำรองเลี้ยงโดยมีนโยบายลงทุนที่หลากหลายมากเกินไปจนกังวลว่าจะทำให้เกิดความเสี่ยงต่อสมาชิกกองทุนและไม่ตรงกับวัตถุประสงค์ของเงินออมเพื่อรองรับเกษียณอายุ ทำให้ บลจ.หลายแห่งไม่เห็นด้วยและสับสนแนวทาง ก.ล.ต.